ตลท. เผย Q1/58 บจ. ใน SET ทำกำไรสุทธิรวม 2.27 แสนลบ. โต 1.89%
ตลท. เผย Q1/58 บจ. ใน SET ทำกำไรสุทธิรวม 2.27 แสนลบ. เติบโต 1.89% ในปีก่อน แม้ได้รับผลกระทบราคาน้ำมันทำให้ยอดขายไตรมาสแรกปีนี้ลดลง แต่บจ. บริหารต้นทุนได้ดีมีอัตรากำไรขั้นต้นสูงขึ้นเป็น 22.01%
21 พ.ค. 2558

ดร.สันติ กีระนันทน์ รองผู้จัดการ ตลาดหลักทรัพย์แห่งประเทศไทย เปิดเผยว่า บริษัทจดทะเบียนใน SET จำนวน 499 บริษัท หรือ 92.24% จากทั้งหมด 541 บริษัท (ไม่รวมบริษัทในกลุ่มที่เข้าข่ายอาจถูกเพิกถอน หรือ NC และบริษัทที่แก้ไขการดำเนินงานไม่ได้ตามกำหนด หรือ NPG) นำส่งผลการดำเนินงาน งวดสิ้นสุดวันที่ 31 มีนาคม 2558 แล้ว
โดย บจ. มีกำไรสุทธิจำนวน 414 บริษัท คิดเป็น 82.97% ของบริษัทที่นำส่งงบการเงินทั้งหมดมียอดขายรวมเท่ากับ 2,513,922 ล้านบาท ลดลง 10.83% และมีกำไรสุทธิ 226,859 ล้านบาท เพิ่มขึ้น 1.89% จากงวดเดียวกันปีก่อน ด้านประสิทธิภาพในการทำกำไรดีขึ้น โดยมีอัตรากำไรขั้นต้นสูงขึ้นจาก 19.07% เป็น 22.01% และอัตรากำไรสุทธิสูงขึ้นจาก 7.90% เป็น 9.02% ทั้งนี้ หากไม่รวมหมวดพลังงานและสาธารณูปโภค และหมวดปิโตรเคมีและเคมีภัณฑ์ ที่ได้รับผลกระทบจากราคาน้ำมันที่ปรับลดลง บจ.จะมีอัตราการเติบโตของยอดขายอยู่ที่ 1.32% จากงวดเดียวกันปีก่อน
ทั้งนี้ในไตรมาสแรกปี 2558 ภาวะเศรษฐกิจต่างประเทศที่ชะลอตัวและราคาน้ำมันในตลาดโลกที่ปรับลดลง ส่งผลต่อผลการดำเนินงานของ บจ. ในกลุ่มพลังงานและกลุ่มผู้ส่งออกของไทย ทำให้ บจ. ใน SET มียอดขายลดลงจากงวดเดียวกันในปีก่อน
อย่างไรก็ตาม บจ. ปรับตัวด้านการบริหารต้นทุนได้ดีจึงมีอัตรากำไรขั้นต้นสูงขึ้นส่งผลให้กำไรสุทธิเพิ่มขึ้นเมื่อเทียบกับงวดเดียวกันในปีก่อน สำหรับหมวดธุรกิจที่มีความแข็งแกร่งมีการเติบโตดีทั้งด้านยอดขาย กำไรสุทธิ และประสิทธิภาพการทำกำไรขั้นต้นเมื่อเทียบกับงวดเดียวกันในปีก่อน 5 อันดับแรก ได้แก่ หมวดขนส่งและโลจิสติกส์ หมวดธนาคารพาณิชย์ หมวดพาณิชย์ หมวดเงินทุนและหลักทรัพย์และหมวดพัฒนาอสังหาริมทรัพย์ โดยมีกำไรสุทธิรวม 38.58% ของกำไรสุทธิรวมทั้งหมด
ทั้งนี้ เมื่อเทียบผลการดำเนินงานในไตรมาส 1/2558 กับไตรมาส 4/2557 บจ. มียอดขายลดลง 11.23% แต่มีกำไรสุทธิเพิ่มขึ้น 232.15% ซึ่งส่วนหนึ่งเป็นผลจากการปรับมูลค่าด้านสินค้าคงคลังของหมวดพลังงานและสาธารณูปโภค และหมวดปิโตรเคมีและเคมีภัณฑ์ สำหรับฐานะทางการเงินของ บจ. ยังคงมีอัตราส่วนหนี้สินต่อทุน (ไม่รวมอุตสาหกรรมการเงิน) อยู่ที่ 1.29 เท่า